b'\n_START_ARTICLE_\nMare de D\xc3\xa9u del Cam\xc3\xad (Cambrils)\n_START_SECTION_\nSantuari\n_START_PARAGRAPH_\nL\'edifici actual \xc3\xa9s renaixentista tard\xc3\xa0 del 1778 i es va construir amb pedres procedents de la pedrera de Montju\xc3\xafc. T\xc3\xa9 tres naus i una cripta; annexa hi ha una antiga torre de vigil\xc3\xa0ncia. \xc3\x89s un santuari mari\xc3\xa0 al costat de la tra\xc3\xa7a de l\'antic Cam\xc3\xad Reial i pertanyent a la Parr\xc3\xb2quia de Santa Maria. El primers esment escrit data del segle XII, tot i que la construcci\xc3\xb3 actual \xc3\xa9s del segle XVIII. \xc3\x89s de planta rectangular, resultat de la combinaci\xc3\xb3 dels estils arquitect\xc3\xb2nics renaixentista, barroc i neog\xc3\xb2tic i se celebra la seva festa patronal cada 8 de setembre. Durant el segle XX va quedar en un estat de total abandonament fins que a mitjans dels anys setanta l\'ajuntament de Cambrils va iniciar la seva recuperaci\xc3\xb3. Posteriorment, el Centre d\'Estudis va dur a terme obres de restauraci\xc3\xb3 per tal de consolidar l\'edificaci\xc3\xb3 i convertir-la en el primer museu de Cambrils. _NEWLINE_Des del 2007, la cripta va ser restaurada i transformada en sala de concerts.\n_START_SECTION_\nTorre del santuari\n_START_PARAGRAPH_\nLa finalitat de la torre era defensiva. D\'origen medieval, est\xc3\xa0 situada al costat d\'aquesta ermita, a prop del tra\xc3\xa7at de l\'antiga Via Augusta romana. La data de construcci\xc3\xb3 de la torre se situa generalment en el segle XIV, per\xc3\xb2 pot tenir un origen m\xc3\xa9s antic. Ramon Berenguer IV va donar el lloc "appellat Ca(m)brils" a Pon\xc3\xa7 de Regomir el 3 de setembre del 1152, amb la condici\xc3\xb3 que "facis all\xc3\xad una torre i fortalesa on millor eligeixis". No hi ha cap altre document que esmenti l\'exist\xc3\xa8ncia concreta de la torre fins al segle XIV. Dins el paredat, com a material reaprofitat de construcci\xc3\xb3, es poden veure diversos fragments de t\xc3\xa8gules romanes i de molins de m\xc3\xa0 prehist\xc3\xb2rics. La torre s\'aixeca al costat de l\'antiga Via Augusta, que en aquest sector coincideix amb la carretera nacional de Val\xc3\xa8ncia._NEWLINE_\xc3\x89s una edificaci\xc3\xb3 de planta rectangular 7 x 10.5 metres amb parets amples i refor\xc3\xa7ades amb carreus encoixinats en els angles, coronada amb merlets i amb petites obertures. Disposa de planta baixa, dos pisos i una terrassa._NEWLINE_La seva situaci\xc3\xb3 estrat\xc3\xa8gica la convert\xc3\xad en un dels punts clau de la defensa de la poblaci\xc3\xb3. A partir del segle XVIII amb la construcci\xc3\xb3 adjacent de l\'ermita passa dependre de les diferents comunitats religioses que al llarg dels anys van ocupar l\'ermita. Durant el segle XIX, per la seva altura va ser utilitzada com a centre de transmissi\xc3\xb3 de senyals telegr\xc3\xa0fics i visuals. L\'edifici es va incloure a l\'acord entre l\'Ajuntament de Cambrils i el Centre d\'Estudis pel qual s\'incorporava al Museu d\'Hist\xc3\xb2ria de Cambrils des de 1996. El febrer de 2010 va comen\xc3\xa7ar l\'obra de restauraci\xc3\xb3 de la torre.'